1.		Žiadosť o konanie bez zbytočných prieťahov
			(čl. 17 Civilného sporového poriadku)
Okresnému súdu Martin
k spisovej značke 11Cb/290/2021
V Žiline, dňa 18. apríla 2022
Vec:	Žiadosť o konanie bez zbytočných prieťahov
Dňa 10. novembra 2021 sme podali na súd žalobu v spore žalobcu SUPERFIRMA, s.r.o. so sídlom Žilina, Hodžova 8, IČO: 12 345 678 proti žalovanému EXTRA, a.s. so sídlom Martin, Bottova 13, IČO: 876 543 21, ktorou sa domáhame na žalovanom zaplatenia 10 000 € s príslušenstvom. Za podanú žalobu sme zaplatili súčasne s jej podaním súdny poplatok vo výške 600 €. 
Základnou povinnosťou súdu a sudcu je zabezpečiť taký procesný postup v sporovom konaní, ktorý čo najskôr odstráni stav právnej neistoty, kvôli ktorému sa účastník obrátil na súd so žiadosťou o jeho rozhodnutie. Podľa článku 17 základných princípov Civilného sporového poriadku súd postupuje v konaní tak, aby vec bola čo najrýchlejšie prejednaná a rozhodnutá, predchádza zbytočným prieťahom, koná hospodárne a bez zbytočného a neprimeraného zaťažovania strán sporu a iných osôb.
Keďže do dnešného dňa, teda po takmer piatich mesiacoch odo dňa podania žaloby, sme neobdržali zo súdu ani vydaný platobný rozkaz, ani predvolanie na pojednávanie prípadne predbežné prejednanie sporu, žiadame týmto súd, aby vo veci začal ihneď konať bez zbytočných prieťahov, resp. nás obratom vyrozumel o procesnom postupe, ktorý vo veci vykonáva. 
	Ing. Jozef Rázny
konateľ žalobcu
Poznámky
Podľa Čl. 17 CSP súd postupuje v konaní tak, aby vec bola čo najrýchlejšie prejednaná a rozhodnutá, predchádza zbytočným prieťahom, koná hospodárne a bez zbytočného a neprimeraného zaťažovania strán sporu a iných osôb.
Odstránenie stavu právnej neistoty je podstatou, účelom a cieľom práva na prerokovanie veci bez zbytočných prieťahov, pričom tento účel možno dosiahnuť zásadne až právoplatným rozhodnutím. Preto je základnou povinnosťou súdu a sudcu zabezpečiť taký procesný postup v súdnom konaní, ktorý čo najskôr odstráni stav právnej neistoty, kvôli ktorému sa účastník obrátil na súd so žiadosťou o jeho rozhodnutie.
Sudca je povinný robiť vhodné opatrenia, aby sa zabezpečilo splnenie účelu pojednávania a úspešné vykonanie dôkazov. Ďalšia významná povinnosť pre sudcu vyplýva z 183 CSP, podľa ktorého pojednávanie sa môže odročiť len z dôležitých dôvodov. Pojednávanie môže byť na návrh strany odročené len vtedy, ak sa strana alebo jej zástupca z dôležitých dôvodov nemôže dostaviť na pojednávanie a zároveň od nich nemožno spravodlivo žiadať, aby sa na pojednávaní nechali zastúpiť. Od advokáta možno okrem dôvodov, ktoré nastali krátko pred pojednávaním a okrem prípadu, ak advokát súdu preukáže, že strana, ktorú zastupuje, odôvodnene trvá na osobnom zastúpení týmto advokátom, vždy spravodlivo žiadať, aby sa dal zastúpiť iným advokátom. Od strany možno vždy spravodlivo žiadať, aby sa dala na ďalšom pojednávaní zastúpiť inou osobou, ak k odročeniu pojednávania došlo z dôvodu jej nepriaznivého zdravotného stavu. Strana, ktorá navrhuje odročenie pojednávania, oznámi súdu dôvod bezodkladne po tom, čo sa o ňom dozvedela alebo mohla dozvedieť, alebo ho s prihliadnutím na všetky okolnosti mohla predpokladať. Ak súd zistí, že stranou uvedený dôvod na odročenie pojednávania nie je dôležitý, bezodkladne o tom upovedomí stranu, ktorá odročenie navrhla. Strana, ktorá navrhuje odročenie pojednávania, je povinná uviesť telefónne číslo alebo elektronickú adresu, na ktorú ju možno upovedomiť o rozhodnutí súdu o jej návrhu na odročenie pojednávania.
Porušenie práva na verejné prerokovanie veci bez zbytočných prieťahov možno namietať aj sťažnosťou podľa zákona č. 757/2004 Z. z. o súdoch a o zmene a doplnení niektorých zákonov.